Timbroù Kiprenez

Kiprenez, un enezenn eus reter ar Mor Kreizdouar, zo bet a viskoazh ur c'hroashent etre Europa hag ar Reter-Nesañ. Dindan beli ha levezon Roma, Bro-C’hres, Bizañs, Venezia hag an Impalaeriezh Otoman eo bet a-hed ar c’hantvedoù. E 1878 e teuas dindan melestradurezh ar Rouantelezh-Unanet, o vezañ un drevadenn etre 1914 hag ar bloaz 1960 pa voe embannet Republik Kiprenez. An argadoù etre an darn eus an annezidi a oa troet a-du gant Gres hag an darn all a glaske derc’hel liammoù start gant Turkia, mui an taol-Stad kaset da benn gant broadelourien Kiprenour-Gresian, a gasas arme Turkia da aloubiñ an enezenn e 1974. Rannet e voe ar vro e daou damm, hag embannet dizalc’hidigezh Republik Turk Kiprenez an Norzh ez-ofisiel e 1983. Gant Turkia hepken eo anavezet hiziv.

 Servijoù-post an Impalaeriezh Otoman hag Aostria  
Servijoù post a oa bet e-pad marevezh aloubadeg Venezia ha hini an Otomaned. Ur servij post otoman a oa e Nikozia ken abred ha 1871, ma veze skrivet ‘’’KIBRIS’’’ gant an dorn war al lizhiri. Anavezet ez eus un nebeud timbroù ‘’Duloz’’ turk, anvet diwar anv o c'hrouer, gant skeudenn ur sterenn ha skinoù er c’hreiz, hag a voe implijet a dammoù (un hanterenn) pe glok. 

Timbroù eus burevioù-post Aostria en Impalaeriezh Otoman a oa implijet e Larnaka ken abred ha 1864, gant talvoudoù-gwerzh a save betek 25 kreuzer.

 Melestradurezh Breizh-Veur 
Dre Feur-emglev Berlin e 1878 e voe fiziet melestradurezh Kiprenez er Rouantelezh-Unanet. Timbroù Breizh-Veur a voe implijet war an enezenn adalek an 11 a viz Gouere 1878 betek 1880. Anavezet int a-drugarez d’an dibab sielloù niverennet : 942 e Lacarna pe 982 e Famagusta da skwer.

E 1880 e teuas er-maez an timbroù (saoz) kentañ dreistmoullet gant CYPRUS: poltredoù ar rouanez Victoria, ar roueed Edouarzh VII (1903-1908) ha George V (1912-1928). 

Lidet e voe 50vet deiz-ha-bloaz gouarnamant ar Saozon er vro dre embann ur rummad timbroù kaer a lakae war-wel istor ha sevenadur Kiprenez : ur pezh moneiz arc’hant eus Amathus, penn ar prederour Zenon, iliz Famagusta, bez Umm Harâm… ha poltred ar roue George V. Un eil rummad timbroù “touristel” a voe embannet e 1934, o kinnig savadurioù meur an enezenn.
War ur strobad timbroù embannet e 1955 nemetken e c’heller gwelet poltred Elesbed II, ha hi rouanez nevez abaoe miz C’hwevrer 1952. Dont a reas Kiprenez da vezañ dizalc’h e 1960 ha dibabet e voe treiñ kein ouzh ar rouantelezh dre embann ar republik. Ezel eo c'hoazh eus Kenglad ar Broadoù.

 Stad dizalc’h

Dreistmoullet e voe an timbroù outo  poltred ar Rouanez Elesbed II gant ΚΥΠΡΙΑΚΗ ΔΗΜΟΚΡΑΤΙΑ KIBRIS CUMHURIYETI, ar pezh a dalv REPUBLIK KIPRENEZ e gresianeg hag e turkeg. Dalc’het e voe betek hiriv gant an alc’hwez teiryezhek ΚΥΠΡΟΣ - KIBRIS – CYPRUS daoust d’an enebiezh a savas etre ar c’humuniezhioù kiprenour-gresian ha kiprenour-turk. Ment lizherennoù pep anv ne voe ket heñvel  bepred avat…

Gant timbroù Kiprenez e tigor ur prenestr war sevenadur an enez kreizdouar : an istor (mozaikoù, sikour ar repuidi…), freskennoù evit lidañ Nedeleg, teñzorioù an henamzer, ar savadurioù ha gweledvaoù ar vro (manati Kykko, an aodoù hag ar mor glas dinamm…).


 Levrlennadur
 Frangoudis, Hermes St. Catalogue of Cyprus Stamps and Postal History 1845–2002. Athens: The Author, 2003 ISBN 9609205003 336p.
 Georgallis, C. and Spencer, M. Stamp Booklets 1962–2013. Dawlish: Cyprus Study Circle, 2014 100p. Series Title: Cyprus Study Circle Study Paper, 15.
 Ioannides, Alexander C. and Christopher J. Podger. Cyprus Postal Stationery 1878–2000. Littleton; Farnham: The Authors, 2000 ISBN 0-9638547-1-2 185p.

 Pennadoù kar 
 Timbroù Kiprenez an Norzh
 Timbroù Gres

Kiprenez
Rummad:Timbroù Kiprenez
Rummad:Kiprenez